ไฟแนนซ์ทูเดย์
...กลิ่นดอกไม้หอมฟุ้งทั้งธนาคารไทยพาณิชย์ เพราะทั้งคู่ค้าและลูกค้าส่งดอกไม้มาแสดงความยินดีกับ 2 รองกรรมการผู้จัดการ ธนาคารไทยพาณิชย์ อาทิตย์ นันทวิทยา และ ญนน์ โภคทรัพย์ ที่ได้รับการไว้วางใจจากบอร์ดแบงก์แต่งตั้งให้เป็นผู้บริหารธนาคารคู่กัน
10 พ.ย. 2557

...กลิ่นดอกไม้หอมฟุ้งทั้งธนาคารไทยพาณิชย์ เพราะทั้งคู่ค้าและลูกค้าส่งดอกไม้มาแสดงความยินดีกับ 2 รองกรรมการผู้จัดการ ธนาคารไทยพาณิชย์ อาทิตย์ นันทวิทยา และ ญนน์ โภคทรัพย์ ที่ได้รับการไว้วางใจจากบอร์ดแบงก์แต่งตั้งให้เป็นผู้บริหารธนาคารคู่กัน 
อาทิตย์ จะได้โปรโมทเป็นรองประธานกรรมการบริหารและประธานเจ้าหน้าที่บริหาร (ซีอีโอ) และ ญนน์ จะขึ้นดำรงตำแหน่งเป็นกรรมการผู้จัดการใหญ่ ตั้งแต่วันที่ 3 เม.ย. 2558 ในวันที่มติบอร์ดมีผลบังคับใช้ คาดว่าจะมีการส่งดอกไม้แสดงความยินดีกันอีกรอบ
...ด้านพี่บู้ ชาติชาย พยุหนาวีชัยหลังได้รับคัดเลือกเป็น ผอ.ออมสินคนใหม่ ก็รอให้ สคร.มาเจรจาผลตอบแทนและเงื่อนไขต่างๆ ก่อนที่จะเสนอบอร์ดธนาคารพิจารณา และส่งต่อให้กระทรวงการคลังนำเสนอคณะรัฐมนตรีเพื่อทราบ 
กว่าจะจบสิ้นขั้นตอนนี้ พี่บู้คงต้องใจหนักแน่น เดินสายทำบุญกรวดน้ำให้สัมภเวสีและเจ้ากรรมนายเวรมากๆ เพื่อให้การงานราบรื่น 
...หลังจากรักษาการมานาน สุรัตน์ ลีลาทวีวัฒน์ รักษาการกรรมการผู้จัดการ บริษัท ลีสซิ่งกสิกรไทย อาจจะได้รับแต่งตั้งเป็นกรรมการผู้จัดการในเร็วๆ นี้ 
และวันนี้ สุรัตน์จะแถลงข่าวความร่วมมือกับบริษัท ตงฟง มอเตอร์ส (ประเทศไทย) โดยจะร่วมกันทำตลาดรถยนต์มือสอง โดยจะเปิดตัวโครงการ “ตงฟง เยส” ส่วนจะให้โปรโมชั่นดีๆ โดนๆ อย่างไรก็ต้องติดตามกันต่อไป
...ไม่ว่าใครจะนิยมชมชอบสมาร์ทโฟนจากฝั่งเกาหลีหรือยุโรป แต่ เย่ หู ประธานเจ้าหน้าที่บริหาร ธนาคารไอซีบีซี ยังรักเดียวใจเดียวกับเสี่ยวมี่ สมาร์ทโฟนพันธุ์มังกร ที่กำลังประกาศจะตีตลาดโลก ใครอยากเห็นเสี่ยวมี่ตัวเป็นๆ เจอคุณหู ขอจับ ขอดูได้ ไม่แน่อาจจะได้เปลี่ยนใจมาใช้สมาร์ทโฟนค่ายจีนกันก็ได้
...อดีต รมว.คลัง ธีระชัย ภูวนาถนรานุบาล แนะนำ พี่หมาย สมหมาย ภาษี รมว.คลัง แก้ไขปัญหาเศรษฐกิจไทยเข้าสู่สภาวะชะงักงัน หรือ stagnation ว่า รัฐบาลควรหาวิธีกระตุ้นให้ธุรกิจเอกชนนำเงินสะสมที่ได้ประโยชน์จากการประหยัดภาษีจากการที่รัฐบาลยิ่งลักษณ์ได้ลดภาษีเงินได้นิติบุคคลไป 12 ปีที่ผ่านมา ออกมาหมุนเวียนขับเคลื่อนเศรษฐกิจ
ไม่อยากให้ติดยึดในแนวทาง stagnation เพราะจะเป็นการปิดกั้นความคิดของธุรกิจเอกชน ทำให้ไม่กล้าบุกไปข้างหน้า ควรใช้แนวคิดในทางกระตุ้น motivation หรือการชักจูงให้มีการขับเคลื่อนไปข้างหน้า mobilization แทนจะดีกว่า นับว่าเป็นข้อเสนอที่น่าสนใจ